
Arvamuse andmine Narva metskond 82 liivakarjääri maavara
kaevandamise keskkonnaloa taotluse kohta
1. ASJAOLUD JA MENETLUSE KÄIK
08.08.2022 oma kirjas nr DM-120529-5 teavitas Keskkonnaamet, et on võtnud menetlusse Marine Minerals OÜ (registrikood 11349875, aadress Tartu mnt 83-806, Kesklinna linnaosa, Tallinn, 10115 Harju maakond) esitatud Narva liivakarjääri keskkonnaloa taotluse (nõuetekohane taotlus registreeritud keskkonnaotsuste infosüsteemis KOTKAS 03.08.2022 numbriga DM-120529-3).
Marine Minerals OÜ taotleb keskkonnaluba Narva liivakarjääri mäeeraldisel täiteliiva kaevandamiseks.
Taotluse seletuskirjas on info „Mastaabilt suhteliselt väikese – mäeeraldise ja selle teenindusmaa pindala 3,17 ha, eesmärgiks on varustada Eestimaa idapoolses regioonis Narva ja Narva-Jõesuu linnade ehitustegevust vajaliku täitematerjaliga. Täna transporditakse ehitustegevuse arendamiseks vajalikku ehitusliiva Pannjärve liivakarjäärist, mis jääb Narvas linnast u 55 km kaugusele, mõnevõrra madalama kvaliteediga täiteliiva on transporditud 25 km kaugusele jäävast Kirikuküla liivakarjäärist.
Lisaks betoonisõlmedele, asfalditehastele ja tavapärasele tsiviilehituse materjalivajadusele, on piirkonda kavandatud ka mitmeid suurobjekte, mis regioonis lähitulevikus materjali vajavad. Perioodiks 2025 – 2030 on riigiteede teehoiukavas ette nähtud Tallinn – Narva maantee (tee nr 1) tee rekonstrueerimine 2 + 2 teeks Sillamäe Narva vahelises 21 km pikkuses lõigus, mille tõttu piirkonnas kasvab oluliselt ehitusmaavarade vajadus. Taotletav Narva liivakarjäär jääb rekonstrueerimisele minevast teelõigust ~6 km kaugusele olles tee-ehitusele lähimaks ja ainsaks karjääriks Narva linna poolses lõigus selle täitematerjalidega varustamiseks.“
Taotletav Narva liivakarjääri mäeeraldis asub Ida-Viru maakonnas Narva linnas riigile kuuluval katastriüksusel Narva metskond 82 (katastritunnus 51101:001:0229, sihtotstarve -maatulundusmaa 100%), mille valitseja on Keskkonnaministeerium ja volitatud asutus Riigimetsa Majandamise Keskus. Taotluse kohaselt on Narva liivakarjääriga seotud täiteliiva aktiivse tarbevaru kogus 147 tuh m3, millest kaevandatav on 107 tuh m3. Kaevandatava maavara kasutusaladeks on teedeehitus ning teede korrashoid. Taotletav keskkonnaloa kehtivusaeg on 7 aastat. Kaevandatud maa korrastatakse terves ulatuses veekoguks.
Keskkonnamõju hindamise ja keskkonnajuhtimissüsteemi seaduse (edaspidi KeHJS) § 3 lg 1 punkt 1 kohaselt keskkonnamõju hinnatakse, kui taotletakse tegevusluba või selle muutmist ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju ning punkt 2 kavandatakse tegevust, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile, ja mis ei ole otseselt seotud ala kaitsekorraldusega või ei ole selleks otseselt vajalik.
Kavandatav tegevus ei kuulu KeHJS § 6 lg 1 nimetatud tegevuste nimistusse, mille korral keskkonnamõju hindamise (KMH) läbiviimine on kohustuslik. Kui kavandatav tegevus ei kuulu KeHJS § 6 lg 1 nimetatute hulka, peab otsustaja selgitama välja, kas kavandatav tegevus kuulub KeHJS § 6 lg 2 nimetatud valdkondade hulka ja on loetletud Vabariigi Valitsuse 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ või on tegemist KeHJS § 6 lg 2 1 tegevusega.
Antud juhul kuulub kavandatav tegevus KeHJS § 6 lg 2 p 2 mainitud valdkonda. Samas on ta nimetatud Vabariigi Valitsuse 29.08.2005 määrusese nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ § 3 punktis 4 pealmaakaevandamine kuni 25 hektari suurusel alal ja § 15 punktis 8 selline tegevus, mis ei ole otseselt seotud ala kaitsekorraldusega või ei ole selleks otseselt vajalik, kuid mis võib üksi või koostoimes muu tegevusega eeldatavalt mõjutada Natura 2000 võrgustiku ala või kaitstavat loodusobjekti. KeHJS § 6 lg 4 ning VV määruse nr 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ kohaselt tuleb atud juhul anda eelhinnangu selle kohta, kas tegevusel on oluline keskkonnamõju.
Kehtiva Narva linna üldplaneeringu järgi katastriüksuse Narva metskond 82 (katastritunnus 51101:001:0229) maakasutuse juhtotstarbe on metsamajandusmaa 100% ning ta on kaetud kogu ulatuses metsaga. Kirdest kavandatav maa-ala piirneb kõrgepingeliini kaitsevööndiga ja asub umbes 130 meetri kaugusel Narva jõe kaldast (Narva jõe alamjooksu hoiuala on arvatud ka Struuga loodusalana Natura 2000 võrgustikku). Narva jõe ja kavandatava mäeeraldise vahel asub Jõesuu tänav L12 ning jalg- ja jalgrattatee, mis ühendab Narva ja Narva-Jõesuu linna. 
[bookmark: _GoBack]Kavandatav tegevus on vastuolus kehtiva üldplaneeringuga nii kaevandamise kui hilisema kavandatava veekogu osas, jäädes samuti ka maakonna rohevõrgustiku rohekoridori. Kavandatav tegevus ei arvesta Ida-Viru maakonnaplaneeringuga 2030+, katkestades maakonnaplaneeringu rohevõrgustiku ning hindamata on mõjud rohevõrgustiku toimimisele. 
Marina Minerals OÜ on esitanud liivakarjääri keskkonnaloa taotluse dokumentide koosseisus ka seletuskirja, kus on kirjeldatud lühidalt kavandatava kaevandamise keskkonnamõju võimalikku ulatust vaid kolmes osas (müra, tolm ja maastikupildi visuaalne muutumine) ja esineda võivaid avariiolukordi. Antud peatükis on jäetud käsitlemata täielikult mõjude osa, mis tekib rajatiste ehitamisest kaevandamise võimaldamiseks, transpordi mõju ümbritsevale teedevõrgule (sh koormus ja mõju linnatänavatele) ja liikluskoormusele kaevandusest liiva transpordi objektideni ja kaevandamise mõju naaberkinnistutele. Müra osas ei ole arvestatud üldplaneeringu järgse jõe äärse puhkealaga ning kergliiklusteel liiklejatega, samuti elamukinnistuga Jõesuu tn 140 // Vepsküla, mille vahele jääb kaevandusest suur avatud liinikoridor, mis võib müra võimendada. 
Seoses sellega, et kavandatav mäeeraldise ala asub vahetus läheduses nii Narva jõe kui ka Jõesuu tänavaga, ei ole välistatud negatiivne mõju nii jõele kui ka Jõesuu tänava seisundile. Ei saa ka välistada tuulte perioodil suurt negatiivset mõju karjääri tolmust nii jalg-ja jalgratta teele kui ka sõiduteele. 
Keskkonnaloa taotluse kohaselt kavandatud maa korrastatakse veekoguks. Kuna 130 meetrit kaugusel asub jõgi ja tee jääb jõe ja kaevandamisest tekkiva veekogu vahele ei ole ka välistatud negatiivne mõju tee seisundile. 
Vastavalt taotluses esitatud skeemile kavandatakse kaevandada ja luua hilisemalt veekogu kinnistu piirini igas küljes. Esitatud materjalides puudub info mõju kohta piirnevatele kinnistutele. Jääb ebaselgeks, kas piirnevate kinnistute omanikud on ka kaasatud: Männiku (katastritunnus 85101:003:0365), Haberkorni (katastritunnus 51103:001:0002, 85101:003:0294), Krongi (katastritunnus 85101:003:0364, Aasa (katastritunnus 85101:003:0366. Seletuskirjas ei ole käsitletud ala korrastamisel veekoguks kavandatavaid kalda tugevdamiseks vajalikke meetmeid, kuna liivapinnas ei ole piisavalt püsiv kuni 4 - 4,5m sügavuste kallaste hoidmiseks pikaajaliselt, eriti arvestades, et kõrvalkinnistu piirile jäävad kasvama suured puud. Käsitlemata on veekogu mõju kõrvalkinnistutele. Seletuskirjas puudub täielikult mõjude leevendamise osa. 
Lähtuvalt ülaltoodust ja asjaolust, et kõik kaevandamisest ja sellega seonduvatest tegevustest tulenevad keskkonnamõjud ei ole hinnatud ja puudub piisav info nõusoleku andmiseks, Narva linn on seisukohal, et vastavalt KeHJS § 6 lg 4 ning VV määruse nr 29.08.2005 määruses nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu“ kohaselt tuleb atud juhul anda eelhinnang kavandatava tegevuse kohta hinnates kõiki kaasnevaid mõjusid ja selgitada, kas tegevusel on oluline keskkonnamõju, ning ei nõustu keskkonnaloa väljastamisega ilma seadusekohase eelhinnangu koostamiseta. Eelhinnangu menetlusse palume Narva linna kaasata. 
1. ÕIGUSLIKUD ALUSED
1. Vastavalt Kohaliku omavalitsuse seaduse § 22 lg 2 seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.
1. Maapõueseaduse (edaspidi MaaPS) § 49 lg 6 kohaselt kaevandamisloa andja saadab kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates.
2. OTSUS
Arvestades, et ei ole koostatud seadusega nõutud eelhinnangut ning ei ole esitatud piisavat infot kavandatava tegevusega kaasnevatest mõjudest, ei saa Narva Linnavolikogu nõustuda keskkonnaloa andmisega Marine Minerals OÜ-le (registrikood 11349875) maavara (Narva liivakarjääri korraldamiseks) kaevandamiseks aadressil Narva metskond 82 (katastritunnus 51101:001:0229).
3. RAKENDUSSÄTTED
3.1. Otsuse peale võib esitada Narva Linnavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.
3.2. Käesolev otsus jõustub teatavakstegemisest.
3.3. Narva Linnavalitsuse Arhitektuuri- ja Linnaplaneerimise Ametil teha otsus teatavaks Keskkonnaametile (info@keskkonnaamet.ee)

